CPF ควักเงิน 547 ลบ.ซื้อหุ้น “Camanor” ในบราซิล หวังขยายฐานส่งออกกุ้งแปรรูป
CPF ควักเงิน 547 ลบ.ซื้อหุ้น “Camanor” ลุยขยายฐานการส่งออกกุ้งแปรรูปในบราซิล คาดแล้วเสร็จภายใน 1 เดือน
18 เม.ย. 2561

บริษัท เจริญโภคภัณฑ์อาหาร จำกัด (มหาชน) หรือ CPF ระบุว่า บริษัทได้ลงนามในสัญญาเข้าลงทุน (Investment Agreement) กับ Camanor Produtos Marinhos Ltda. (Camanor) ซึ่งเป็นบริษัทจำกัดจัดตั้งขึ้นตามกฎหมายของประเทศบราซิล และกลุ่มผู้ถือหุ้นปัจจุบันของ Camanor เมื่อวันที่ 16 เม.ย.2561
โดยตามสัญญาดังกล่าวบริษัทได้ตกลงซื้อหุ้นเพิ่มทุนของ Camanor จำนวน 40% ของจำนวนหุ้นที่มีสิทธิออกเสียงภายหลังการเพิ่มทุนของ Camanor รวมเป็นเงินทั้งสิ้น 17.5 ล้านเหรียญสหรัฐ หรือราว 547 ล้านบาท โดยคาดว่ารายการจะเสร็จสมบูรณ์ภายใน 1 เดือนนับจากวันที่ลงนามในสัญญา
ทั้งนี้ ภายหลังการเพิ่มทุน Camanor จะมีทุนจดทะเบียนและทุนชำระแล้วรวม 11.67 ล้านเรียลบราซิล โดยมีบุคคลธรรมดา 3 ราย ถือหุ้น 60% และ  CPF ถือหุ้น 40% โดย Camanor ประกอบธุรกิจฟาร์มกุ้งและแปรรูปกุ้งขั้นต้นในประเทศบราซิล ซึ่งผลิตภัณฑ์หลัก ได้แก่ กุ้งสดและกุ้งแปรรูปแช่แข็ง จำหน่ายผ่านช่องทางค้าส่งในประเทศบราซิลและส่งออกไปยังต่างประเทศ เช่น ฝรั่งเศส เป็นต้น นอกจากนี้ยังเป็นผู้คิดค้นและเป็นเจ้าของเทคโนโลยีการเลี้ยงกุ้งระบบปิดชื่อ  AquaScience ซึ่งเป็นระบบการเลี้ยงกุ้งความหนาแน่นสูง หมุนเวียนการใช้น้ำโดยไม่ใช้สารเคมีหรือยาฆ่าเชื้อ ให้ผลผลิตต่อพื้นที่การเลี้ยงสูง
สำหรับแหล่งเงินลงทุนของ CPF ครั้งนี้จะมาจากกระแสเงินสดของบริษัท โดยคณะกรรมการบริษัทเห็นว่าการลงทุนดังกล่าวจะเป็นประโยชน์ เพราะเป็นการลงทุนเพื่อร่วมศึกษาวิจัยพัฒนาเทคโนโลยีด้านการเลี้ยงกุ้ง จากการที่ผู้บริหาร Camanor เป็นผู้มีประสบการณ์ในธุรกิจระยะเวลานาน ได้พัฒนาเทคโนโลยีการเลี้ยงกุ้งที่ทันสมัยให้ผลผลิตต่อพื้นที่การเลี้ยงสูง เมื่อผนวกกับความเชี่ยวชาญด้านพันธุ์กุ้งของ CPF แล้วจะสามารถเพิ่มประสิทธิภาพการเลี้ยงกุ้งให้มีต้นทุนลดลงได้
นอกจากนั้น ประเทศบราซิลเป็นแหล่งวัตถุดิบทางการเกษตรที่ใช้ในการผลิตอาหารกุ้ง และมีศักยภาพทางการตลาดสูงจากจำนวนประชากรและเศรษฐกิจขนาดใหญ่ รวมถึงยังสามารถใช้เป็นฐานการส่งออกกุ้งแปรรูปในอนาคต อีกทั้งการลงทุนใน Camanor ซึ่งตั้งอยู่ในทวีปอเมริกาใต้จะเป็นการกระจายความเสี่ยงด้านแหล่งผลิตกุ้งของ CPF ด้วย

 